জোয়াও কানসেলো
জোয়াও পেদ্রো কাভাকো কানসেলো (পর্তুগিজ উচ্চারণ: [ʒuˈɐ̃w̃ kɐ̃ˈsɛlu]; জন্ম ২৭ মে, ১৯৯৪) একজন পর্তুগিজ পেশাদার ফুটবলার যিনি প্রিমিয়ার লিগের ক্লাব ম্যানচেস্টার সিটি থেকে ধারে লা লিগা ক্লাব বার্সেলোনা এবং পর্তুগাল জাতীয় ফুটবল দলের হয়ে ফুলব্যাক কিংবা উইংব্যাক হিসেবে খেলেন। একজন সৃষ্টিশীল, দক্ষ, শক্তিশালী এবং বহুমুখী প্রতিভার কারণে তাকে বিশ্বের সেরা ফুল-ব্যাকদের একজন ধরা হয়। বেনফিকার যুব একাডেমিতে যোগদানের পর কানসেলো ২০১২ সালে ক্লাবের ''বি টিমের'' হয়ে খেলা শুরু করেন এবং দুই বছর পর মূল দলে ডাক পান। পরবর্তীতে ২০১৪–১৫ মৌসুমে তাকে লা লিগার ক্লাব ভালেনসিয়াতে লোনে পাঠানো হয়। ২০১৫ সালের গ্রীষ্মে ভালেনসিয়া তাকে স্থায়ীভাবে কিনে নিয়ে ২০১৭–১৮ মৌসুমে সেরি এ ক্লাব ইন্টার মিলানে লোনে পাঠায়। সে মৌসুমে তিনি সেরি এ'র বছরের সেরা দলে অন্তর্ভুক্ত ছিলেন। কানসেলোর পারফরম্যান্স দেখে জুভেন্টাস তাকে ২০১৮ সালে ৪০.৪ মিলিয়ন ইউরো দিয়ে কিনে নেয়। সেখানে তিনি তার প্রথম এবং একমাত্র মৌসুমে লিগ এবং সুপারকোপা ইতালিয়ানা জেতেন। ২০১৯ সালে ইংলিশ ক্লাব ম্যানচেস্টার সিটি ৬০ মিলিয়ন ইউরো এবং সাথে দানিলোকে অন্তর্ভুক্ত করে কানসেলোকে স্থায়ীভাবে কিনে নেয়। এরপর থেকে তিনি ক্লাবটির হয়ে দুটি প্রিমিয়ার লিগ শিরোপা এবং একটি লিগ কাপ জিতেছেন। ২০২০–২১ মৌসুমে ম্যানচেস্টার সিটিকে তাদের প্রথম উয়েফা চ্যাম্পিয়ন্স লিগের ফাইনালে পৌঁছাতে তার গুরুত্বপূর্ণ ভূমিকা ছিল। ২০১৬ পর্তুগালের জাতীয় ফুটবল দলের হয়ে তার অভিষেক ঘটে। পর্তুগালের যুবদলের হয়ে তিনি ৭৫ ম্যাচে ৩ গোল করেছিলেন। তিনি পর্তুগাল অনূর্ধ্ব-২১ দলেরও অংশ ছিলেন যারা ২০১৫ উয়েফা ইউরোপিয়ান চ্যাম্পিয়নশিপ ফাইনালে পৌঁছেছিল। তিনি নিজ দেশের মাটিতে প্রথমবারের মত অনুষ্ঠিত ২০১৯ উয়েফা নেশনস লিগ ফাইনালে খেলেন এবং সে টুর্নামেন্ট জেতেন।